Деница Минчева
Пир

chitanka.info

Вземате лъжица вяра,

щипка търсеща душа,

чаша фино любопитство

и разбърквате сместа.

Слагате на вкус отвара

от напъпили мечти

и за цвят екстракт от зрели,

ярко греещи звезди.

Хвърляте за миг тестото

в огъня на любовта —

ако парне ви ръцете,

значи много е страстта.

Няма с таз рецепта проста

да нахраните плътта.

Тя е пир за други гости —

пиршество на вечността.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.